阻風雨辟邪渡寄王仲成
作者：汪藻
朝代：宋

paragraphs: 渡頭急雨鳴森木，木杪顛風飛大屋。
没腰寒水稻生芽，滿眼青泥車折軸。
山行值雨舟值風，窮愁日日煩天公。
不如歸卧澗壑底，世事一掃春花空。
别君兩年重此别，喜君胸次渾冰雪。
擬將身作賈胡留，無奈事如空鳥滅。
挽我不回君怒嗔，交情把玩轉清新。
相隨百里還相見，只有西山似故人。